
INTEGRARE EUROPEANĂ

Nr. SC 2006 –  176/09.01.2006
REFERAT

privind atribuirea în folosinţă gratuită, pe o perioadă de 49 de ani, a unui teren în suprafaţă de 3000 mp situat în Timişoara, str. N. Filimon, către Fundaţia „Pentru Voi” pentru construirea centrului de zi pentru persoane cu dizabilităţi intelectuale
Fundaţia “Pentru Voi”, în parteneriat cu Primăria Municipiului Timişoara, a depus spre finanţare PHARE, în luna noiembrie a anului 2004, proiectul pentru construirea centrului de zi pentru persoane cu dizabilităţi intelectuale severe şi/sau multiple. 
În iulie 2005, pe baza recomandărilor Comitetului de Evaluare, Oficiul de Plăţi şi Contracte PHARE a decis finanţarea proiectului “Extinderea serviciilor de zi pentru adulţi cu dizabilităţi intelectuale”. 
Conform contractului de grant, finanţarea de care se bucură proiectul, din partea Comunităţilor Europene, este de 81.500 Euro, adică 47,52% din totalul costurilor eligibile şi trebuie finalizat  până la data de 30 noiembrie 2006.
Proiectul implică şi construirea unui nou centru, ce va permite acordarea de servicii unui număr de 40 de persoane cu dizabilităţi intelectuale. 
În lipsa unui spaţiu aferent construirii acestui nou centru se pierde finanţarea Uniunii Europene, ceea ce face absolut necesară atribuirea în folosinţă a terenului din str. N. Filimon, către Fundaţia “Pentru Voi”, în luna ianuarie a anului în curs.
Terenul, mai sus menţionat, face parte din domeniul public al municipiului Timişoara.
Parcela de teren situată în Timişoara, str. N. Filimon, înscrisă în CF nr. 3098 Freidorf, cu nr. topo. 505/2/2,  nu a fost revendicată în baza art. 21, alin. 2 şi 3 din Legea nr. 10/2001 privind regimul juridic al unor imobile preluate în mod abuziv în perioada 6 martie 1954 – 22 decembrie 1989, de foştii proprietari sau de moştenitorii acestora.
Fundaţia “Pentru Voi” este unicul centru din ţară, activ în domeniul serviciilor pentru persoane cu dizabilităţi intelectuale severe şi/sau multiple. 
La nivel internaţional fiind considerat cel mai bun exemplu în cadrul activităţilor de acest tip, bucurându-se, totodată, şi de aprecierea internaţională în ceea ce priveşte calitatea serviciilor oferite.

Având în vedere aspectele menţionate mai sus;


În baza prevederilor art. 4, art. 5 şi art. 17 din Legea nr. 213/1998 privind proprietatea publică şi regimul juridic al acesteia;

În conformitate cu dispoziţiile art. 38 alin. 2, lit. f) şi art. 126 din Legea administraţiei publice locale nr. 215/2001, cu modificările ulterioare;

Propunem:

1. Atribuirea în folosinţă gratuită, pe o perioadă de 49 de ani, a unui teren în suprafaţă de 3000 mp din suprafaţa totală de 5755 mp, înscris în CF nr. 3098 Freidorf, cu nr. topo. 505/2/2, situat în Timişoara, str. N. Filimon, către Fundaţia “Pentru Voi” pentru construirea centrului de zi pentru persoanele cu dizabilităţi intelectuale severe şi/sau multiple;
2. Dezmembrarea parcelei în suprafaţă de 3000 mp, înscrisă în CF nr. 3098 Freidorf, nr. topo. 505/2/2, situată în Timişoara, str. N. Filimon. Dezmembrarea terenului cade în sarcina Fundaţiei “Pentru Voi”.

